text: D'un fil d'or erent galonné
   Si cheveil, dont si grant plenté
   Ot, qu'il n'en i couvenoit plus,
   K'ainc si biaus chiés ne fu veüs.
   Une petite coronnete
   À riches pierres, legerete,
   Ot la bele sor son chief mise.
   Or est drois que je vous devise
   De la coronne la façon.
   Seur le cercle, tout environ,
   Avoit très fins rubis perciés
   En vergeletes d'or fichiés ;
   Et seur la pointe des vergeles
   Ot petites esmeraudeles ;
   Et autour de chascune chasse
   Avoit une fine toupace
   En vergeletes d'or, ainsi
   Com li rubi dont je vous di.
   Et li cercles ert fais au miex
   Que faire le pot hom soutiex
  